মোলিজে
মোলিজে (ইতালীয়: Molise; আ-ধ্ব-ব: [moˈliːze]) দক্ষিণ-মধ্য ইতালির একটি স্বায়ত্তশাসিত প্রশাসনিক অঞ্চল। অঞ্চলটির পশ্চিম অংশটি আপেন্নিন পর্বতমালার মধ্যে পড়েছে। বাকী অংশটি মূলত অনুচ্চ পাহাড়-পর্বত দিয়ে পূর্ণ। মধ্যযুগের শুরুর দিকে লোম্বার্দীয় শাসনামলে এটি বেনেভেন্তো নামক ডিউকরাজ্যের নিয়ন্ত্রণাধীন ছিল। ১৩শ শতকে এটিকে পর্যায়ক্রমে অঁজভাঁ, স্পেন ও বুর্বোঁ রাজবংশের শাসকেরা শাসন করে। ১৮৬০ সালে এটিকে আব্রুৎসি অঞ্চলের সাথে একত্র করে আব্রুৎসি এ মোলিজে অঞ্চলটি গঠন করা হয় এবং এই যৌথ অঞ্চলটিকে ইতালি রাজ্যের অঙ্গীভূত করে নেওয়া হয়। ১৯৬৫ সালে আবার এটিকে ভেঙে আব্রুৎসি ও মোলিজে নামের দুইটি পৃথক অঞ্চল গঠন করা হয়। ১৯৭০ সালে বিভাজনটি কার্যকর করার পরে মোলিজে ইতালির নবীনতম প্রশাসনিক অঞ্চলে পরিণত হয়। মোলিজের ভৌগোলিক আয়তন ৪,৪৩৮ বর্গকিলোমিটার (১,৭১৪ মা২); এটি ইতালির ২য় ক্ষুদ্রতম প্রশাসনিক অঞ্চল (ভাল্লে দাওস্তা-র পরে)। এখানে ৩ লক্ষের কিছু বেশি লোকের বাস। প্রশাসনিকভাবে অঞ্চলটি দুইটি প্রদেশে বিভক্ত; কাম্পোবাসসো এবং ইজেরনিয়া। মোলিজে ইতালির সবচেয়ে গ্রামীণ অঞ্চলগুলির একটি। এটিতে উল্লেখ করার মতো যথেষ্ট বড় একটিই শহর আছে, যা হল অঞ্চলটির রাজধানী কাম্পোবাসসো।